钦定古今图书集成/明伦汇编/家范典/第057卷 > 春秋四传 > 《遂以夫人姜至》
## 钦定古今图书集成/明伦汇编/家范典/第057卷 > 春秋四传 > 《遂以夫人姜至》

《春秋》宣公元年“春王三月，遂以夫人妇姜至自齐。”
《左传》尊夫人也。

《公羊传》“遂何以不称公子？一事而再见者，卒名也。夫
人何以不称姜氏？贬。曷为贬？讥丧娶也。丧娶者公也，
则曷为贬夫人？内无贬于公之道也。内无贬于公之
道，则曷为贬夫人？夫人与公一体也。其称妇何？有姑
之辞也。”

《穀梁传》：“其不言氏，丧未毕，故略之也。其曰妇，缘姑言
之之辞也。遂之挈，由上致之也。”

《胡传》有不待贬绝而罪恶见者。不贬绝以见恶，夫人
与有罪焉，则待贬而后见，故不称氏。夫人其如何？知
恶无礼，如“野有死麇。”能以礼自防，如草虫愆期有待，
如归妹之九四，则可免矣。凡称“妇”者，其词虽同，立义
则异。逆妇姜于齐，病文公也。以妇姜至自齐，责敬嬴
也。敬嬴嬖妾，私事襄仲，以其子属之，杀世适兄弟，出
主君夫人，援成风故事，即以子贵为国君，母斩焉。在
衰服之中，请昏纳妇，而其罪隐而未见也，故因“夫人”
至特称“妇姜”以显之。此乃《春秋》推见至隐，著妾母当
国用事，为后世鉴者也。概指为“有姑”之词，而不察其
旨，则精义隐矣。

〈大全〉汪氏曰：“有姑则以妇礼至，无姑则专以夫人礼至。不称姜氏而称妇姜，著敬嬴之欲速，以姑自居也。”张氏曰：“公子遂，宣公之为乱臣贼子明矣，不待贬绝也。书妇，著敬嬴之罪也。”家氏曰：“夫人非大夫所得以也。遂挟齐以弑其君，娶齐女为篡君之妇，鲁之家国，实制于遂，书以者，著其罪也。”《公、谷》言“妇有姑之辞，妇姜之”嫡姑，则出姜也。《经》于“子卒”之后，书“夫人姜氏归于齐”，于宣公始立，书“遂以妇姜至自齐”，所以责齐受人之出母而与之妇，所以责鲁弃母于齐而娶齐女，事悖，妾以为姑也。绝，灭

天理甚矣